FI Euroopan unionin virallinen lehti CE 70/231

(2004/C 70 E/248)

KIRJALLINEN KYSYMYS E-3176/03

esittäjä(t): Dorette Corbey (PSE) komissiolle

(27. lokakuuta 2003)

Aihe: Elintarviketurvallisuus ja kehitysmaat

Euroopan unioni on käsitellyt viime vuosien aikana elintarviketurvallisuutta koskevia kysymyksiä. Yleisen elintarvikelainsäädännön hyväksymisen jälkeen laadittavana on vielä terveyssääntöjä ja elintarvikkeiden valvontaa koskevat paketit (1).

1. Voiko komissio ilmoittaa, mitä vaikutuksia kehitysmaille aiheutuu elintarviketurvallisuutta koskevan tietoisuuden lisääntymisestä EU:ssa?

2. Voiko komissio ilmoittaa, minkä kehitysmaiden elintarvikevienti EU:hun on vähentynyt?

3. Olettaako komissio, että terveyssääntöjä ja elintarvikkeiden valvontaa koskevan lainsäädännön (1) vuoksi EU:hun suuntautuva elintarvikkeiden tuonti Afrikasta, Aasiasta ja Latinalaisesta Amerikasta kasvaa vai vähenee? Mitkä valtiot olisivat erityisesti kyseessä?

David Byrnen komission puolesta antama vastaus

(5. joulukuuta 2003)

Uudella elintarviketurvallisuutta koskevalla lainsäädäntöpaketilla täydennetään asiaa koskevia vaatimuksia sekä valvontaa. Komissio on lisännyt jonkin verran lainsäädännön joustavuutta ottamalla käyttöön valvontaa koskevassa ehdotuksessa vastaavuusperiaatteen ja hygieniaa koskevissa ehdotuksissa HACCP-järjestelmän (periaate vaarojen analysoinnista ja kriittisistä kohdista niiden hallitsemiseksi). Menettely on todellakin muuttunut kokonaan sen jälkeen, kun otettiin käyttöön lähestymistapa, joka perustuu alkutuotannosta tuotteen jakeluun lopulliselle kuluttajalle ulottuvaan yhtenäiseen ketjuun, kun vastuu annettiin tuottajalle, kun otettiin käyttöön järjestelmälliset tieteelliset riskianalyysit, ennalta varautumisen periaate ja täydellisen jäljitettävyyden vaatimus ja kun otettiin käyttöön uudet lihantarkas-tustekniikat ja HACCP-järjestelmä. Komissio on varmistanut huolellisesti, että ehdotukset ovat täysin Maailmankauppajärjestön SPS-sopimuksen (terveys- ja kasvinsuojelutoimet) määräysten mukaisia. On myös todettava, että äskettäin käyttöön otetut periaatteet ovat Codex Alimentariuksen mukaisia. Jäsenvaltioiden ja unionin ulkopuolisten viejämaiden on kuitenkin mukauduttava uuteen tilanteeseen. Uuden lainsäädännön käyttöönoton myötä tuottajien ja valvontaviranomaisten työtavat samoin kuin tuotannon ja kaupan rakenteet on mukautettava uuteen tilanteeseen. Valvontaa koskevassa ehdotuksessaan komissio esittää tiettyjä kehitysmaita koskevia säännöksiä. Näillä säännöksillä pyritään teknisen avun turvin vahvistamaan kehitysmaiden valmiuksia panna täytäntöön vientiä koskevia EU:n vaatimuksia erityisesti vuosittaisten valvontasuunnitelmien osalta.

Tällä hetkellä ei voida sanoa, millaisia vaikutuksia uudella lainsäädännöllä mahdollisesti on EU:hun nykyisin suuntautuvaan vientiin, sillä uusi lainsäädäntö on tullut voimaan vasta osittain. Elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuus-viranomaisen perustamisesta sekä elintarvikkeiden turvallisuuteen liittyvistä menettelyistä 28. tammikuuta 2002 Euroopan parlamentin ja neuvoston antamaan asetukseen (yleinen elintarvikelaki) sisältyvät tuontia koskevat vaatimukset tulevat voimaan vasta 1. tammikuuta 2005. Valvontaa koskevaan ehdotukseen liittyvä hygieniapaketti on vielä hyväksyttävä.

(1) KOM(2000) 438 lopullinen ja KOM(2003) 52 lopullinen.